作者:李商隱
標題:大鹵平後移家到永樂縣居書懷十韻寄劉韋二前輩二公嘗於此縣寄居
內容:驅馬繞河幹，家山照露寒。依然五柳在，況值百花殘。昔去驚投筆，今來分掛冠。不憂懸磬乏，乍喜覆盂安。甑破寧回顧，舟沉豈暇看。脫身離虎口，移疾就豬肝。鬢入新年白，顏無舊日丹。自悲秋獲少，誰懼夏畦難。逸志忘鴻鵠，清香披蕙蘭。還持一杯酒，坐想二公歡。